Drie sterf toe motor teen boom botsDie wrak van die voertuig op die ongelukstoneel. (Foto: ER24) Drie mense is dood en nog twee ernstig beseer toe ŉ motor Vrydagaand teen ŉ boom langs Voortrekkerweg in Krugersdorp aan die Wes-Rand gebots het. Werner Vermaak, woordvoerder van ER24, sê paramedici en beamptes van die brandweer-en-reddingsdienste is net ná 21:00 na die toneel ontbied. “Hulle het daar die opgefrommelde wrak van die voertuig aangetref. By nadere ondersoek kon paramedici vasstel dat drie mense reeds aan hul veelvuldige beserings beswyk het,” het Vermaak gesê. Die bestuurder en sy passasier het ernstige beserings opgedoen. ŉ Mediese helikopter is ontbied om een van hulle na ŉ hospitaal te neem. Die ander een is per ambulans na ŉ hospitaal gehaas. Vermaak sê die oorsaak van die ongeluk is nie bekend nie. Hy het wel gesê die voertuig het teen ŉ versperring gebots voordat dit die boom getref het. Plaaslike owerhede was op die toneel en sal verder ondersoek instel.